PRemissis nostris humillima recommendacione et salute, debitum in Domino reuerentie et honoris. Reuerendissime pater. Significauit nobis p[aternitas] v[estra] reuerendissima in aliis literis suis de posteriorj datis qualiter scripserit domino gubernatorj super remanencia hic in patria, mittendo nobis copiam illarum literarum etc. Satis extreme et rationabiliter p. v. r. eum hortatur ad manendum hic. Vtinam monitis p. v. r. et aliorum bene volencium acquiescere vellet. Ipse tamen ante aduentum huiusmodi literarum vestrarum ad transeundum in Sweciam se disposuit, nec aliud scimus nisi quod actu sit in castro Castelholm territorio Alandie. Wlt enim omnino experiri de hiis que dicuntur ibi agi apud vos in Swecia et vtrum vera sint, que sibi de Swantone odiose sunt diwlgata. Timemus enim vehementer, quod ita fiet sicut p. v. r. scribit. Quod si aliqua sedicio fieri debeat in regno, cicius fierit si rediret quam si hic remaneret. Jdipsum nos sibi sepissime prediximus antequam transiret, quamquam minime auditj simus. Agat tamen p. v. r. quantum possibile sit, ut pax et concordia in regno habeantur ad euitandum maiora mala, que ex intestina sedicione sepissime sequi consueuerunt. Agimus p. v. reuerendissime gracias immortales eo, quod consanguineas nostras Holmis sub sua protectione habere velit et dignetur. Vtinam aliquando in similj p. v. r complacere possimus, quam cum hiis brevissimis summo ecclesie pastorj ex intimis commendamus. Ex castro nostro Kustha die penultima mensis decembris annoDomini mcdxcvj, nostro sub signeto. Magnus, eadem gracia episcopus Aboensis. Adress: Reuerendissimo in Christo patri et domino domino Jacobo, miseracione diuina alme ecelesie Vpsalensis archiepiscopo, fautori et domino nostro colendissimo.